ནང་ཆོས་འཛིན་གྲྭའི་དགེ་རྒན་ནི་བོད་ཀྱི་དཔེ་མཛོད་ཁང་གི་འཛིན་སྐྱོང་ལྷན་ཚོགས་ནས་འདེམས་སྒྲུག་ཞུས་ཏེ་གདན་འདྲེན་ཞུས་པའི་ཉམས་མྱོང་ཅན་དང་ཚད་ལྡན་གྱི་དགེ་བཤེས་འབའ་ཞིག་ཡིན།རྒྱུན་དུ་དགེ་བཤེས་ལགས་ཀྱིས་བོད་སྐད་ནང་སློབ་ཚན་ཁྲིད་དེ་ལོ་ཙཱ་བ་རྣམས་ཀྱིས་དབྱིན་སྐད་ནང་གསུང་སྒྱུར་ཞུ་གི་ཡོད།གནའ་བོའི་ཚད་ལྡན་གྱི་བོད་དང་རྒྱ་གར་གྱི་གཞུང་ལུགས་ཁག་འདེམས་སྒྲུག་ཞུས་ཏེ་ནང་པའི་ལྟ་གྲུབ་དང༌།སྒོམ།སེམས་དོན་རིག་པ།བཟང་སྤྱོད་བཅས་ཀྱི་སྲེ་ལྷད་མེད་པའི་སློབ་ཁྲིད་ཐད་ཀར་འཐོབ་ཕྱིར་ཤུགས་སྣོན་རྒྱག་གི་ཡོད།སློབ་ཕྲུག་ཁྲོད་བོད་རིགས་དང་འཛམ་གླིང་ཡུལ་གྲུ་གང་ས་ནས་ཕེབས་པའི་ཕྱི་རྒྱལ་སློབ་ཕྲུག་དེ་བཞིན་ཉེ་བའི་གཙུག་ལག་རབ་འབྱམས་པ་ཐོན་པའི་ཤེས་ལྡན་པ་མང་པོ་རྒྱུན་མར་ཡོང་གི་ཡོད།དེ་བཞིན་སྒོམ་ཉམས་ལེན་དང༌།མཁས་པའི་གཏམ་བཤད།གཞུང་དང་བསྟན་བཅོས་ཁག་ལ་བགྲོ་གླེང་བཅས་ཀྱི་འཛིན་གྲྭ་ཁག་མི་འདྲ་གོ་སྒྲིག་ཞུ་གི་ཡོད།